AVE (Ελλάδα)

Η **ΑVE** (πρώην ακρωνύμιο της ονομασίας *Audio Visual Enterprises*) ιδρύθηκε το 1982, ως εταιρεία διανομής ταινιών βίντεο σε Ελλάδα και Κύπρο. Βασικός μέτοχος της εταιρείας φέρει η οικογένεια Βαρδινογιάννη. Από τον Ιούλιο του 2005, είναι εισηγμένη στο Χρηματιστήριο Αθηνών.

Για χρόνια, η εταιρεία είχε διεισδύσει ευρέως στον κλάδο της ψυχαγωγίας μέσω συγκροτήματος εταιρειών (κινηματογράφος, video, τηλεόραση, πάρκα ψυχαγωγίας), ενώ μέχρι και τον Ιούλιο του 2019 έκανε διανομή ταινιών σε DVD. Βασικός τομέας του σημερινού ομίλου είναι η διανομή προϊόντων κινητής τηλεφωνίας.

## Ιστορικό
thumb|Πρώην λογότυπο της εταιρείας.
thumb|Χαρακτηριστικό σήμα της Audio Visual πριν την παρουσίαση της κύριας παραγωγής σε βιντεοκασέτες και DVD της, κατά το οποίο ζωγραφίζεται το λογότυπό της πάνω σε έναν καμβά.

### Διανομή οπτικοακουστικών έργων
Η AVE είχε παλιά συμφωνίες για την εκμετάλλευση δικαιωμάτων οικιακού βίντεο (home video) με τις εταιρείες Metro-Goldwyn-Mayer, CBS-FOX, Buena Vista Home Video, Warner Home Video και Village Roadshow, που είχε συνάψει τις δεκαετίες του 1980 και του 1990. Αξίζει να σημειωθεί ότι η Προοπτική, η οποία κατείχε τα δικαιώματα ταινιών της Buena Vista για τον κινηματογράφο, καθώς επίσης και καθολικά δικαιώματα για παραγωγές της Sony Pictures εξαγοράστηκε από την AVE στις 23 Δεκεμβρίου 2005. Η κίνηση αυτή έγινε καθώς η AVE επιθυμούσε να εισαχθεί στον χώρο του κινηματογράφου καθώς και να διατηρήσει τα δικαιώματα home video, έχοντας και από τη Village Films τα δικαιώματα εκμετάλλευσης της Warner για DVD και κινδύνευε να χάσει και εκείνα της Disney από την Προοπτική, με το επιχείρημα ότι είχε ήδη τα κινηματογραφικά δικαιώματα. Πλέον, τα εν λόγω δικαιώματα των παραγωγών Disney και Sony ανήκουν στην Feelgood Entertainment (η διευθύντρια της εταιρείας Ειρήνη Σουγανίδου υπήρξε προηγουμένως πρόεδρος της Προοπτικής, και έπειτα της εξαγοράς της, αναπληρώτρια διευθύντρια του οπτικοακουστικού τομέα της Audio Visual). Έπειτα από τη διακοπή των συνεργασιών της εταιρείας με την Disney, στις αρχές της δεκαετίας του 2010, ξεκίνησε να διανέμει παιδικές ταινίες της Fiction Pictures της οποίας η ταινιοθήκη απαρτίζεται από ταινίες της Mondo TV μέρος των οποίων έχουν χαρακτηριστεί ως απομιμήσεις ταινιών της Disney. Σύναψε επίσης αργότερα συνεργασία με τη Spentzos Film για την παραγωγή και διανομή DVD ταινιών που η τελευταία διανέμει στους κινηματογράφους.

### Συμμετοχή σε εταιρείες διαφόρων κλάδων (1994-2017)
Το 1994 η AVE ίδρυσε τη θυγατρική On Productions, εταιρεία τηλεοπτικών παραγωγών όπως το *[[Μαρία η άσχημη]]* και *[[Ο κακός βεζύρης]]*. Το 2001 και το 2002 αντίστοιχα, η AVE εξαγόρασε το 51% των εταιρειών VML (αναπαραγωγή DVD) και Power Music (νυν Media) Productions. Η τελευταία ασχολείται με υπηρεσίες μεταγλώττισης, υποτιτλισμού, μουσικής επένδυσης και post production, ενώ κατέχει τις θυγατρικές Ear 2 Ear - Cinepos και Power Max - Max Productions. Η Audio Visual προηγουμένως υποτίτλιζε παραγωγές στα Ελληνικά, Αραβικά, καθώς και τις περισσότερες Ευρωπαϊκές γλώσσες. Τον Αύγουστο του 2002, η εταιρεία προχώρησε στην εξαγορά της αλυσίδας πολυκινηματογράφων ονόματι Ster Cinemas, σημαίνοντας την αποχώρηση του ομίλου από τη διαχείριση των Village Roadshow, και τον Δεκέμβριο του 2004, αγόρασε το 42% του δημοφιλούς θεματικού πάρκου Allou! Fun Park.

Την περίοδο εξαγοράς της πρώτης, υλοποιήθηκε ο τέταρτος κατά σειρά πολυκινηματογράφος της, 7 χειμερινών και μιας θερινής αίθουσας, ο οποίος στεγάζεται στο εμπορικό κέντρο Escape στο Ίλιον Αττικής και εγκαινιάστηκε τον Δεκέμβριο του 2003, και ο πέμπτος (ο πρώτος στην Αθήνα), 10 αιθουσών, που βρισκόταν σε ακίνητο της ELBAT, θυγατρικής της ΕΛΜΑ (γνωστή για τη διανομή προϊόντων της Mazda), επί της Λεωφόρου Αχαρνών, ο οποίος εγκαινιάστηκε στα τέλη του 2004. Ο τελευταίος επρόκειτο για κέντρο 7.000 τ.μ. όπου στεγάζονταν επίσης καταστήματα ένδυσης, εστίασης, και βιβλιοπωλείο.

Επίσης, η Ster εξαγόρασε δύο πολυκινηματογράφους της Ολλανδικής Europlex σε Πάτρα και Λάρισα (οι οποίοι απαριθμούνται ως ο δεύτερος και ο τρίτος της αλυσίδας Ster), σημαίνοντας την αποχώρηση της εν λόγω από την Ελληνική αγορά. Το καλοκαίρι του 2005, εξαγοράστηκε το υπόλοιπο 1% των μετοχών της θυγατρικής On Productions που κατείχε ο Βασίλης Γεωργόπουλος, έναντι 20.000 ευρώ. Παράλληλα κατασκευάστηκε παράρτημα της AVE στο Κορωπί για τη διακίνηση και διανομή των εμπορευμάτων της εταιρίας, και ξεκίνησε τη λειτουργία του ο έκτος πολυκινηματογράφος 7 χειμερινών και μιας θερινής αίθουσας της Ster Cinemas, στο τότε νεότευκτο εμπορικό κέντρο City Gate της Θεσσαλονίκης, ως ένας από τους πρώτους με VIP αίθουσα (χωρητικότητας 186 δερμάτινων πολυθρόνων με τραπεζάκια ανά δύο καθίσματα) και προθάλαμο· η εν λόγω αίθουσα διέθετε επίσης κρασί, μπίρα και fingerfood και σε απεριόριστες ποσότητες, καφέ, αναψυκτικά, και ποπ κορν. Το 2006, η Ster Cinemas επένδυσε στη δημιουργία πολυκινηματογράφων στη Βουλγαρία και στη Ρουμανία. Στις 27 Δεκεμβρίου του ίδιου έτους, η AVE υπέγραψε συμφωνία μετοχικής συνεργασίας με την Άττικα, όσον αφορά την παροχή υπηρεσιών διαφημίσεων, προώθησης και υποτιτλισμού. Ένα χρόνο αργότερα, υπεγράφη συμφωνία μεταβίβασης του 25% των μετοχών της Άττικα που κατείχε η AVE προς τον Παντελή Μητρόπουλο έναντι ενός εκατομμυρίου ευρώ, αντιστρέφοντας την προηγούμενη συναλλαγή.

Στις 17 Οκτωβρίου 2006, η AVE αγόρασε 9% των μετοχών της Ελληνικά Ψυχαγωγικά Πάρκα (έμμεσα του Allou! Fun Park) έναντι 2 εκατομμυρίων ευρώ, αυξάνοντας το ποσοστό συµµετοχής της από 42% σε 51%. Στις 21 Δεκεμβρίου 2006, η εταιρεία πούλησε το ποσοστό συμμετοχής της (100%) στην εταιρεία Audio Visual Cyprus Ltd. Τον Μάρτιο του 2007, οριστικοποιήθηκε η συμφωνία μεταβίβασης του συνόλου των μετοχών που κατείχε η AVE στις εταιρείες ΕΚΑΚ (36,5%) και Ψυχαγωγικά Πάρκα Ρέντη (37%), έναντι 2,47 εκατομμυρίων ευρώ, ενώ η Ελληνικά Ψυχαγωγικά Πάρκα μεταβίβασε το σύνολο των μετοχών που κατείχε και η ίδια στις εταιρείες, 31% και 30% αντίστοιχα.

Στα τέλη του ίδιου έτους, σύναψε συμφωνία με την ελληνική εταιρεία ανάπτυξης βιντεοπαιχνιδιών Aventurine, για τη διανομή και εκμετάλλευση του παιχνιδιού MMORPG *Darkfall*. Το 2009, η AVE συνέχισε τη δραστηριοποίηση στον χώρο του gaming, με τη δημιουργία ενός joint vinture με την Centric, για τη δημιουργία παιχνιδιών. Επίσης, η θυγατρική Eggwave ξεκίνησε τη διανομή της μουσικής της Universal Music Productions.

Τον Ιανουάριο του 2011, η AVE εντάχθηκε στη μετοχική σύνθεση της εταιρείας ψυχαγωγικών παιχνιδιών και διανομής προϊόντων Xbox International Gaming and Entertainment (IGE) με 50%, και αργότερα αγόρασε το υπόλοιπο 50% που κατείχε η Dionic, έναντι 1,6 εκατομμυρίων ευρώ. Πρόσφατα, εισήλθε στην αγορά hardware την ανάληψη της διανομής υπολογιστών VAIO.

Το καλοκαίρι του ίδιου έτους, συστήνει μαζί με την Αραβική Italia Film International Sal, την εταιρεία Italia Film ΑΕ, για την αγορά των δικαιωμάτων σημαντικών κινηματογραφικών παραγωγών του Hollywood. Τον Ιανουάριο του επόμενου έτους, ιδρύει τη δισκογραφική Rogue Records, ως ο μοναδικός μέτοχός της. Τον Οκτώβριο του 2013, η AVE αγόρασε 21% των μετοχών της Power Music, κατέχοντας συνολικά 72%.

Το 2011, η Ster Cinemas αποφάσισε να απεμπλακεί από τη διαχείριση των δύο «ζημιογόνων» κινηματογράφων που κατέχει στα Βαλκάνια, με αποτέλεσμα να περάσουν στον έλεγχο της Cineplex International GmbH, joint venture της αυστριακής Constantin-Film Group, με τη σερβική MegaCom Film και την κροατική Continental Film. Το 2012 και το 2013 αντίστοιχα, απέσυρε τη λειτουργία του πολυκινηματογράφου στο City Gate, καθώς επίσης και του της Λεωφόρου Αχαρνών, επικαλούμενη την οικονομική κρίση. Ο τελευταίος έπειτα αντικαταστάθηκε από κατάστημα της αλυσίδας Jumbo. Το 2014, η Ster ξεκίνησε σε συνεργασία με τον πάροχο ψηφιακών συστημάτων D-Cinex, την εισαγωγή εξοπλισμού προβολής με 4K Ultra HD.

Τον Οκτώβριο του 2015, ιδρύθηκε η εταιρεία Odeon Entertainment, ως κοινοπραξία της Ster Cinemas και της Odeon, για την εκμετάλλευση ενενήντα κινηματογραφικών αιθουσών πανελλαδικά, με τη Village Cinemas ως το «αντίπαλο δέος» περί συμφερόντων στον κλάδο. Έπειτα, οι κινηματογράφοι Ster σε Πάτρα, Ίλιον και Μακεδονία μετονομάστηκαν σε Odeon Veso Mare, Odeon Escape και Odeon Μακεδονία αντίστοιχα, ενώ ο κινηματογράφος της Λάρισας, ο οποίος είχε καταγγελθεί από το Εργατικό Κέντρο της Λάρισας για μη καταβολή των μισθών των εργαζομένων από τον Μάρτιο του 2016, αντικαταστάθηκε από έναν των Village Cinemas.

Τον ίδιο μήνα, εξαγόρασε το 51% των μετοχών της εταιρείας εμπορίας γραφικής ύλης και ειδών γραφείου Σαμαράς (νυν Officemart), έναντι 350.000 ευρώ. Η εν λόγω εταιρεία ξεκίνησε πρόσφατα τη δραστηριοποίηση της και στο χώρο των υπηρεσιών managed print services, έχοντας αρχικά συμφωνία με την Kyocera. Το ίδιο έτος, η AVE αποκτάει το 19% των μετοχών της Ελληνικά Ψυχαγωγικά Πάρκα (ανάγοντας το ποσοστό συμμετοχής σε 70%). Τον Δεκέμβρη του 2016, ανακοινώθηκε ότι η IGE θα διανέμει όλα τα προϊόντα της Microsoft μέσω λιανικής στην Ελλάδα. Στις αρχές του 2017, η AVE κατέληξε να κατέχει το 32,7% των μετοχών της Dionic, λόγω της άσκησης του δικαιώματος μετατροπής των ομολογιών της πρώτης σε μετοχές, καθιστώντας την τον κύριο μέτοχο της. Τον Σεπτέμβριο του ίδιου έτους, αγοράζει το υπόλοιπο ποσοστό μετοχών της Ελληνικά Ψυχαγωγικά Πάρκα.

### Αναδιαμόρφωση του ομίλου (2018-σήμερα)
Το φθινόπωρο του 2018, η AVE πούλησε την On Productions και τη θυγατρική On Noir έναντι 12,3 εκατομμυρίων ευρώ. Με αυτήν τη κίνηση ξεκίνησε η αναδιάρθρωση του ομίλου, έπειτα από απογοητευτικά νούμερα πωλήσεων. Στις αρχές του 2019, η AVE εξαγόρασε από την BP Communication Ltd., τις κυπριακές εταιρείες Kristelcom Investment Limited και Kristelcom Limited, έναντι 1,2 και 5,8 εκατομμυρίων ευρώ αντίστοιχα, με αποτέλεσμα να αυξηθεί πολύ ο τζίρος της πρώτης.

Οι θυγατρικές της τελευταίας, Teleunicom και Globalsat, δραστηριοποιούνται στη διανομή προϊόντων κινητής τηλεφωνίας και πληροφορικής, εικόνας και ήχου, ενώ παράλληλα ο μητρικός όμιλος αντιπροσωπεύει ξένες εταιρείες όπως η Samsung, η Huawei και η Lenovo. Την ίδια περίοδο προχώρησε στην απορρόφηση της Ελληνικά Ψυχαγωγικά Πάρκα και της IGE, καθώς και την ίδρυση της μονοπρόσωπης Anadisis Smart, που είναι εταιρεία παροχής υπηρεσιών αλλά και συμβουλευτικών για εφαρμογές πληροφορικής και λειτουργικά προγράμματα επεξεργασίας στατιστικών δεδομένων πρόβλεψης γεγονότων, στην οποία είναι μέτοχος κατά 100% η Unicom, τον Οκτώβριο του ίδιου έτους.

Κατά το πρώτο εξάμηνο του 2020, λόγω της εφαρμογής μέτρων κατά της πανδημίας COVID-19, οι κινηματογράφοι Ster/Odeon και το Allou! Fun Park ήταν ζημιογόνοι. Το καλοκαίρι του 2020, ως μέρος σχετικού πλάνου αποεπένδυσης, η εταιρεία προέβη σε πώληση του συνόλου μετοχών που κατείχε στην Ster Cinemas, στην Τζελένικ Κτηματικές Επιχειρήσεις, ενώ τον Φεβρουάριο του 2021, τα πάρκα Allou! και Kidom μεταβιβάστηκαν με απορρόφηση στη μονοπρόσωπη ανώνυμη εταιρεία με την επωνυμία Funtastic Land.

## Προοπτική Α.Ε.

Η **Προοπτική Α.Ε.** ήταν εταιρεία διανομής κινηματογραφικών ταινιών, ιδρύθηκε το 1984 εκπροσωπώντας την *Columbia-Tristar Film Distributors International* (νυν Sony Pictures Releasing International) στην Ελλάδα και στην Κύπρο. Το 1992 απέκτησε τα κινηματογραφικά δικαιώματα της Buena Vista International (Walt Disney Pictures, Touchstone Pictures), κατέχοντας πλέον μία ιδιαίτερα σημαντική θέση στην κινηματογραφική αγορά.

Το 1999 απέκτησε τα δικαιώματα διανομής ταινιών Video/DVD της Columbia-Tristar Home Entertainment (νυν Sony Pictures Home Entertainment) και το 2002 του BBC. Τον Ιούλιο του 2001, εξαγοράστηκε το 50% της από τις Αττικές Εκδόσεις. Το ίδιο έτος, δημιουργούνται νέα intros κινουμένων σχεδίων επιμελημένα από τον Αλέκο Παπαδάτο.

Όλα αυτά τα χρόνια η Προοπτική διακινεί πολλές ανεξάρτητες ταινίες σε όλα τα μέσα (κινηματογράφος, Video/DVD, συνδρομητική και ελεύθερη τηλεόραση). Αυτή τη στιγμή, ο κατάλογος των διαθέσιμων τίτλων ξεπερνά τις 700 ταινίες για την Ελλάδα και την Κύπρο. Το 2002, ξεκινά η επέκταση της Προοπτική Α.Ε. στα Βαλκάνια.

Αφετηρία της, η Ρουμανική αγορά, όπου τον Ιούλιο του 2002 αποκτά τα δικαιώματα διανομής της Columbia-Tristar Home Entertainment για Video και DVD στη Ρουμανία, ιδρύοντας τη θυγατρική της Prooptiki Romania SRL η οποία το αμέσως επόμενο καλοκαίρι (2003), αποκτά τα δικαιώματα διανομής ταινιών Video/DVD της 20th Century Fox, καθώς και του BBC. Επιπλέον, η Προοπτική διανέμει έναν σημαντικό αριθμό ανεξάρτητων ταινιών τόσο στον κινηματογράφο όσο και στο Video/DVD. Η δραστηριότητά της αυτή έχει ως αποτέλεσμα, η Prooptiki Romania να κατέχει σήμερα πάνω από το 40% της Ρουμανικής αγοράς στην ιδιωτική διασκέδαση. Το 2005, η PROOPTIKI ROMANIA αποκτά τα κινηματογραφικά δικαιώματα της Buena Vista International. Τρία χρόνια αργότερα, τον Νοέμβριο, ξεκινούν οι συνεργασίες της με την Universal Pictures International.

Το 2004, η Προοπτική επεκτείνεται σε δύο ακόμη Βαλκανικές χώρες. Στη Σερβία, όπου ιδρύει την Prooptiki Entertainment (Belgrade) d.o.o. και αποκτά τα δικαιώματα διανομής ταινιών Video/DVD της Buena Vista Home Entertainment, και στη Βουλγαρία, όπου η Prooptiki Bulgaria Ltd. διανέμει στους κινηματογράφους και στο video, τις ταινίες της Universal Studios, της DreamWorks και του BBC, και αργότερα της Warner Home Video και της Sony Pictures Home Entertainment, καθώς και σειρά πολλών μεγάλων ανεξάρτητων ταινιών γίνεται επίσης ο πρώτος επίσημος διανομέας ταινιών της Paramount Pictures. Το Δεκέμβριο του 2005, η AVE εξαγόρασε την Προοπτική (συμπεριλαμβανομένου του ποσού που κατείχαν προηγουμένως οι Αττικές Εκδόσεις), έπειτα από μια μικρή πτώση σε λειτουργικά τέλη, κέρδη προ φόρων και περιθώριο κέρδους το ίδιο έτος, και στα μέσα του επόμενου, απορροφήθηκε από την πρώτη. Τον Δεκέμβριο του 2009, η Prooptiki Entertainment d.o.o. μετονομάστηκε σε Audio Visual Entertainment d.o.o. και τον Ιανουάριο του 2010, η Prooptiki Bulgaria μετονομάστηκε σε Audio Visual Bulgaria, ακολουθώντας την εταιρική ταυτότητα της μητρικής της.

## Στούντιο μεταγλώττισης

Η AVE λειτουργούσε και ως στούντιο μεταγλώττισης από το 1985 μέχρι το 2009.

Στην πορεία της μεταγλώττισης, έχουν περάσει πολλοί ηθοποιοί, στην οποία είχαν εργαστεί τότε, συμπεριλαμβανομένων των Σοφίας Μυρμηγκίδου, Λόισκας Αβαγιανού, Ειρήνης Λιοκουκουδάκη, Άντριας Ράπτη, Κατερίνας Γιάμαλη, Φωτεινής Ντεμίρη, Λένας Φραγκούλη, Γιάννη Καλατζόπουλου, Χίλντας Ηλιοπούλου, Γιάννη Παπαϊωάννου, Φάνυς Πολέμη, Άννας Γκούντρα, Στέλλας Φάιτ, Μίρκας Καλατζοπούλου, Χρήστου Τσάγκα, Βούλας Κώστα, Περικλή Λιανού, Αυγερινού Σουλόπουλου, Χρύσας Σπηλιώτη, Εβελίνας Αραπίδη, Άννας Γεραλή, Σταύρου Μαυρίδη, Ντίνας Μιχαηλίδου, Λουΐζας Μητσάκου, Υρώς Λούπη, Μαρίας Κορνάρου, Σάσας Σοφού, Ντίνου Καρύδη, Ινώς Μενεγάκη, Σπύρου Μπιμπίλα, Σοφίας Καψαμπέλη, Αργύρη Παυλίδη, Ελένης Δακορώνια, Θέμη Ψυχογιού, Μάνου Βενιέρη, Στέλιου Καλαθά, Φώτη Πετρίδη, Σοφίας Παναηλίδου, Αννέτας Παπαθανασίου, Χρήστου Συριώτη, Τάσου Ράμση, Ηλία Ζερβού, Λένας Φραγκούλη, Κατερίνας Γκίργκις, Μαρίας Πλακίδη, Λορέντζου Φραγκούλη, Ινώς Στεφανή, Σοφίας Χάνου, Υρώς Μιχαλακάκου, Ματίνας Καρρά, Σταύρου Σιούλη, Βασίλη Καΐλα, Ντίνου Σούτη, Ακίνδυνου Γκίκα, Γιάννη Στεφόπουλου, Έμυς Στυλιανίδου, Μιχαέλας Αντωνίου, Αντώνη Αντωνίου, Νατάσας Ασίκη, Λουκά Φραγκούλη, Τάκη Σακελλαρίου, Εύας Βάρσου, Νίκου Πόγκα, Ζωής Ρηγοπούλου, Αντώνη Πάλλη, Χρύσας Σαμαρά, Φλώρας Φλέβα, Λίλας Μουτσοπούλου, Αίγλης Κοντονίκου, Χρυσούλας Παπαδοπούλου, Κατερίνας Πετούση, Σοφίας Τσάκα και Γιώτας Μηλίτση.

Συνεργάστηκαν επίσης με πολλούς μουσικούς, με κυριότερους τους: Παναγιώτα Γιαννίκου, Τάνια Τρύπη, Μάτα Κατσούλη, Πάνο Τσαπάρα, Σταύρο Μπερή, Μάνο Βαφειάδη, Άρτεμις Κοκκιναρά, Γκέλυ Φλουρή, Μάγδα Γιαννίκου, Άλεξ Παναγή, Βιβή Κίτσου, Χριστίνα Αργύρη, Μαργαρίτα Παπαδημητρίου, Ελένη Παπαδημητρίου και Ανδρέα Γιαννίκο.

## Power Media Productions

Η Power Media (πρώην Music) Productions είναι στούντιο μεταγλώττισης και επεξεργασίας ήχου με έναρξη δραστηριοτήτων το 1991 και έδρα στο Μαρούσι. Από το 2002 είναι θυγατρική της AVE κατέχοντας το 51% των μετοχών της.

Το στούντιο είναι υπεύθυνο για την μεταγλώττιση σειρών και ταινιών που προβάλλονται στο Star Channel, στον Alpha TV και στο Local TV/Nickelodeon. Μεταξύ των σκηνοθετών που εργάστηκαν και εργάζονται στην "Power Media Productions" είναι ο Χρήστος Συριώτης, η Βίνα Παπαδοπούλου, η Υρώ Μιχαλακάκου, η Σοφία Καψαμπέλη, ο Δημήτρης Κανέλλος και ο Κώστας Αποστολίδης.

Στην πορεία της μεταγλώττισης, έχουν περάσει πολλοί ηθοποιοί, στην οποία είχαν εργαστεί τότε, συμπεριλαμβανομένων των Νεφέλης Κυριακίδη, Ηδύλης Κυριακίδη, Φωτεινής Ντεμίρη, Χάρη Βεραμόν, Κατερίνας Πετούση, Λητώς Αμπατζή, Ινώς Μενεγάκη, Σπύρου Μπιμπίλα, Αργύρη Παυλίδη, Ηλία Ζερβού, Φώτη Πετρίδη, Κατερίνας Γκίργκις, Ινώς Στεφανή, Πέτρου Δαμουλή, Τζίνης Παπαδοπούλου, Σταύρου Σιούλη, Γιάννη Στεφόπουλου, Αφροδίτης Αντωνάκη, Σοφίας Τσάκα, Άννας Γκούντρα, Τάσου Μασμανίδη, Ελένης Δακορώνια, Ματίνας Καρρά, Θέμη Ψυχογιού, Μάνου Βενιέρη, Στέλιου Καλαθά, Βασίλη Καΐλα, Σάσας Σοφού, Ακίνδυνου Γκίκα, Τάσου Κωστή, Κλεοπάτρας Ροντήρη, Γιώτας Μηλίτση, Λουκά Φραγκούλη, Ρένας Καζάκου, Μανώλη Γιούργου, Βάσιας Ζαχαροπούλου, Φλώρας Φλέβα, Κωστή Σφυρικίδη, Έμυς Στυλιανίδου, Πηνελόπης Σκαλκώτου, Κώστα Τριανταφυλλόπουλου, Σταύρου Μαυρίδη, Ντίνας Μιχαηλίδου, Λουΐζας Μητσάκου, Γιώργου Χριστόπουλου, Χρύσας Σαμαρά, Παναγιώτη Αποστολοπούλου, Γιάννη Υφαντή, Εβελίνας Αραπίδη, Σπύρου Ζουπάνου, Λένας Φραγκούλη, Άλκη Ζερβού, Στέλλας Νικολοθανάση, Κωνσταντίνου Λάγκου, Ντίνου Σούτη, Χρυσούλας Παπαδοπούλου, Μαρίας Πλακίδη, Τάνιας Παλαιολόγου, Φοίβου Ριμένα, Μαρίας Ζήση, Περικλή Λιανού, Χρήστου Θάνου, Μαρίας Ζερβού, Αυγερινού Σουλόπουλου, Αλέξανδρου Πετρίδη, Λορέντζου Φραγκούλη, Μιχαέλας Αντωνίου, Αντώνη Αντωνίου, Νατάσας Ασίκη, Τάκη Σακελλαρίου, Εύας Βάρσου, Νίκου Πόγκα, Άννας Γκούντρα, Τάσου Ράμση, Αντώνη Πάλλη, Κλεοπάτρας Μάρκου, Χρύσας Διαμαντοπούλου, Υρώς Λούπη, Μαριλένας Χατζηνικολαΐδη, Λίλας Μουτσοπούλου, Κωνσταντίνου Κλαυδιάνου, Αίγλης Κοντονίκου, Λουκίας Ανάγνου, Ζωής Ρηγοπούλου, Στεφανίας Χούγια, Ρίας Απέργη, Βαγγέλη Στρατηγάκου, Μάρας Βλαχάκη, Νίκου Βατικιώτη, Άννας Κουτσαφτίκη, Μάριου Χρυσομάλλη, Πέγκυς Μανωλά, Έβελυνς Ασουάντ, Παύλου Χρυσανθίδη και Ζωής Κατσάτου.

## Σημειώσεις
Στο Βιβλίο Γκίνες του 2002, μια μαριονέτα που αναπαριστά τον Πινόκιο από την ομώνυμη ταινία του Γουώλτ Ντίσνεϋ, μήκους σχεδόν 10 μέτρων, αναδείχθηκε ως η μεγαλύτερη μαριονέτα του κόσμου. Κατασκευάστηκε μέσα σε 82 ημέρες, και παρουσιάστηκε στην Αθήνα στις 23 Απριλίου 2003. Το έργο διηύθυνε η Audio Visual, η οποία το ίδιο έτος πρωτοκυκλοφόρησε την ελληνική μεταγλώττιση της εν λόγω ταινίας.

## Παραπομπές


## Εξωτερικοί σύνδεσμοι
*Πρώην ιστοσελίδα του ομίλου Audio Visual
*Επιχειρήσεις Ήχου και Εικόνος στο Χρηματιστήριο Αθηνών
*Ιστότοπος της Prooptiki Bulgaria
*Ιστότοπος της Prooptiki Romania
*Ιστότοπος της Prooptiki Entertainment (Belgrade) d.o.o.
*Ιστοσελίδα της Power Media Productions

Κατηγορία:Κινηματογραφικές εταιρίες παραγωγής
Κατηγορία:Ελληνικές εταιρίες παραγωγής ταινιών
Κατηγορία:Εταιρείες διανομής ταινιών